Reisigers se vreemdste versoeke in Suid-AfrikaArgieffoto (Foto; Lorri Lang/Pixabay) ŉ Llama in die hotelkamer, ŉ lugverkoelde tent in die Sahara-woestyn en drie rooi M&M’s en ŉ foto van spek in hul hotelkamer is van die buitengewone versoeke wat reisagente oorsee die afgelope paar jaar moes hanteer, maar Suid-Afrikaanse maatskappye kry beslis ook vreemde versoeke! Elizabeth Estment en Simon Clayton, vermaak- en produksiespesialiste by Flight Centre Business Travel, beaam dit. “Die vermaaklikheidsbedryf is nie net ŉ 9-tot-5-bedryf nie. Dis laatnagte, behoeftes op die laaste nippertjie, reëlings vir groepe en BBP-dienste met ŉ beperkte begroting,” verduidelik Estment. “Dis in hierdie bedryf belangrik om met ŉ reisigersmaatskappy te werk wat kliënte se unieke behoeftes verstaan.” Clayton en Estment het hul topvyf vreemdste versoeke ooit gedeel. 1. ŉ Doelgemaakte lughawesitkamer Wie geniet nie bietjie spesiale bederf ná ŉ lang vlug nie? Een kliënt het daarop aangedring dat sy ŉ 45 meter lange rooitapytverwelkoming moet ontvang by die lughawe met haar eie, privaat doelgemaakte sitkamer. Selfs die immigrasiebeamptes het hul rol gespeel om haar spesiaal te laat voel en haar paspoort is in die spesiale vertrek gekontroleer. 2. ŉ Chauffeur wat ook as ŉ reisgids kan optree Een kliënt wat aan agorafobie ly, het daarop aangedring dat sy nie te veel mense in haar gevolg wil hê nie. Sy het ŉ swart sportnutsvoertuig versoek om in Suid-Afrika mee rond te ry en versoek dat haar chauffeur ook haar reisgids moet wees, omdat sy nie met twee verskillende persone in die motor wou gesels nie. 3. ŉ Hotelkamer met die perfekte “chi” “Moenie met my chi mors nie,” het een kliënt gewaarsku, wat daarin glo om in ŉ kamer te bly met “die regte energiekanale” om sy kreatiwiteit aan te wakker. Die kliënt het sewe keer van kamer verander voor hy uiteindelik op ŉ kamer met die regte “chi” besluit het. Hy het egter sewe ekstra lampe versoek vir beligting en die bed moes ook na die regterkant van die kamer geskuif word “sodat die energie vrylik kan vloei”. 4. ŉ Animatroniese baba-olifant Verbeel jou jy is in ŉ besige lughawe met ŉ baba-olifant aan jou sy… Een kliënt moes reis met iets wat soos ŉ regte baba-olifant gelyk het. Hy het groot opslae gemaak in die lughawe en by die hotel. Die “lewendige olifant” was eintlik ŉ besonderse animatroniese baba-olifant wat die kliënt tydens verfilming moes gebruik. 5. Slegs groen vrugte, asseblief Daar is min dinge so lekker as om ŉ mandjie vol helderkleurige vrugte in jou hotelkamer te sien. Nie vir dié kliënt nie. Sy het daarop aangedring dat daar slegs groen vrugte in haar verwelkomingsmandjie moet wees. “Versoekverslae is gewoonlik uiters vervelig vir die reisiger en die reisigerbestuurder. Maar soms is daar versoeke wat jou laat regop sit en kennis neem – veral in die vermaaklikheidsbedryf!” lag Estment.